Document ID: /roh_data/filtered/fineweb-2-filterrobots_roh.jsonl.gz/54469

La chatscha ha cumenzà pauc agreabel per la gruppa Cungieri. L’emprim eri plitost fraid e bletsch, e cunzunt ha la tschajera zuppentà la cuntrada ed ils animals. Dentant schon il segund di ha igl Ursin Decurtins gì cletg e sajettà in buc chavriel. Ulteriur cletg da chatscha ha lura l’Andrea Cavegn Beer gì il 5avel di, ella ha sajettà in taur-tschierv.
Il highlight è segir il taur che l’Andrea ha sajettà, in bel mument, nus avain stuì spetgar ditg sin success pli grond.
E suenter n’hai dà nagut pli. La canera dal helicopter che sgola per las lavurs da colliaziun dals dus territoris da skis Sedrun e Mustér, ed il dir enviern han forsa tuttina gì pli gronda influenza che spetgà.
Sa legrà sin la famiglia e la duscha chauda
Per Pieder Hendry nagin problem, ch'el haja sajettà nagut. El spera sin la davosa emna da chatscha. Bun fiss in zic naiv. Ussa giauda el la famiglia e la duscha, e per duas emnas èsi da sa concentrar sin la lavur sco inschigner da construcziun.
Regurdientschas u disturbis
Cura che RTR ha dumandà la gruppa, dastgar accumpagnar ella durant l’entschatta da chatscha, èsi vegnì discutà davart il niz ed ils custs, las bellas regurdientschas ch’i dat a la fin, dentant era ils disturbis dals schurnalists. La fin finala ha l’entira gruppa detg gea.
Nus avain ditg tuts ston dir gea, uschiglio na faschain nus betg quai.
Nus avain gì bleras bunas uras cun ils schurnalists e las schurnalistas, nus avain cuschinà ensemen ed avain emprendì d’enconuscher in a l’auter. Ed al post è mintgamai mo in vegnì, uschia ch’il disturbi è stà minim.
RR actualitad 08:00